
2. שינויים בתקציב לשנת 2005

פנייה מס' 539

היו"ר יעקב ליצמן:


אנחנו עוברים לנושא הבא, העברות תקציביות. נתחיל עם רשות הדואר, פניה 539.

אבי הוכמן:

אנחנו נמצאים בעיצומו של תהליך שבו אנחנו הופכים את רשות הדואר לחברה ממשלתית. אבן הנגף העיקרית במעבר הרשות לחברה היה נושא שקשור לגמלאות העובדים ולגירעון האקטוארי. אני שמח לומר שהגענו להסכמה עם האוצר, עם ההסתדרות ועם נציגי העובדים בדבר הסדרת נושא הגמלאות. 

היו"ר יעקב ליצמן:


האוצר הודיע לי אתמול שהם מבקשים לאשר את זה.

אבי הוכמן:
סוגיה שהייתה פתוחה מאז 1987 הגיעה כרגע לסיכום, שגם העובדים וגם ההסדרות מברכים עליו. לצורך העניין הזה האוצר צריך לעשות את ההעברה התקציבית.

היו"ר יעקב ליצמן:

והוא אכן עשה את זה. בבקשה, חבר-הכנסת דהן.

נסים דהן:


 אין לי בעיה עם ה-135 מיליון של השתתפות המדינה ועוד 30 מיליון בגין מענק חד-פעמי לעובדים, אני גם יכול להבין על מה מדובר. אני לא מצליח להבין לגבי 245 המיליון, שזה איתנות פיננסית. המשמעות היא קניית נדל"ן?

אבי הוכמן:

היה גירעון בהון העצמי שנבע מגירעון אקטוארי, של סדר גודל של 400 מיליון שקלים לרשות הדואר, טרום המעבר לחברה. 

נסים דהן:


 מה זה גירעון אקטוארי? לא מדובר על העובדים כי את העובדים מכסים.

אבי הוכמן:

הייתה מחלוקת לאורך שנים מי אחראי לגמלאות עובדי רשות הדואר, האם האוצר או הרשות. מדובר בפנסיה תקציבית. 

נסים דהן:



אם זאת פנסיה תקציבית זאת הממשלה. 

היו"ר יעקב ליצמן:


זה כמו "ביקור חולים", זה היה בחוק ההסדרים.

אבי הוכמן:

הרשות שילמה לאורך שנים את הגמלאות, כתוצאה מכך נכנסנו לגירעון בהון העצמי. על מנת להסדיר גם את ההון העצמי צריך לעשות את ההזרמה הזאת. כל הכסף הזה, בלי יוצא מן הכלל, הוא כסף שהולך לקצבה לקופה, זה לא כסף שנכנס לרשות והרשות יכולה להשתמש בו לצרכים השונים.

נסים דהן:



אז למה זה בהרשאה להתחייב ולא בתקציב מזומן?

היו"ר יעקב ליצמן:


אין צורך במזומן. חבר-הכנסת אורון, בבקשה.

חיים אורון:


האוצר הגיע?

יעקב ליצמן:

 לא צריך אותם גם היום. 

חיים אורון:


אני בעד ההצעה, אבל זה לא מכובד שעל סכום של 500 מיליון שקלים  - - -

היו"ר יעקב ליצמן:

חבר-הכנסת אורון, תן לי להסביר לך. אני לא צריך אותם גם היום, אתמול זה עלה כאן, דחו את זה כי דחו כל מיני העברות אתמול, ובין ההעברות האלה זה נפל. אם מנכ"ל רשות הדואר לא היה בא הייתי מצביע מיד בלי ההסברים. 

חיים אורון:

הייתי רוצה שהאוצר יגיב בנוכחות מנהל הרשות. יש פה סעיף של התניה, הוא לא תמים. "הסיכומים יועברו במהלך ארבע השנים בהתאם ליישום תוכנית התייעלות בחברת הדואר, כולל פיטורי עובדים". 

היו"ר יעקב ליצמן:


אבל הוא אמר שזה בהסכמה של ההסתדרות. 

חיים אורון:

לנו מותר לדעת בכמה עובדים מדובר, באיזה עובדים מדובר, כי מה קורה אחר כך? בעוד שנה מוצאים תרוץ להגיד שאין כסף לפנסיה. הרי הכסף לפנסיה הופך להיות בן ערובה של ההתייעלות, אני לא מסכים שכספי פנסיה יהיו בן ערובה להתייעלות.

ראובן כראדי:

אסביר. לא נתנו לאנשים לפרוש לפנסיה כדי לא להגיע למה שקרה ב"ביקור חולים". ב-2002, 200 מיליון שקלים מכספים הפנסיה נלקחו בחוק ההסדרים. לגבי 450 העובדים האלה זאת פרישה מרצון, יש לנו הסכמים אתם.

חיים אורון:

ואין שום דבר אחר חוץ מ-450 העובדים האלה בהסכמים עם האוצר להתייעלות?

אבי הוכמן:

יש 450 שמתפרסים על פני שלוש שנות תקציב, ויש לנו אופציה להגיע ל-500 פורשים. במקביל נקלוט 950 קבלני כוח אדם כעובדי הרשות.

חיים אורון:

ואחרי כמה חודשים הם יהפכו לעובדי הרשות?

אבי הוכמן:

יש מפתח, בהתאם לפרישה אני קולט עוד 950 עובדים. 

ראובן כראדי:

מי שעובד שבע שנים כקבלן הופך להיות קבוע. 

אבי הוכמן:

הם הופכים להיות עובדי תקן.

חיים אורון:


יש תופעה של עובדי קבלן בחברות ממשלתיות, שלא נשארים שבע שנים. אחרי שלוש שנים הם עוזבים ובאים חדשים, והם לא יהיו קבועים. אני אומר את זה כי אני לא אוהב סעיפים שקשורים בפנסיה ובזכויות עובדים שנצברו בעבר, ואיך הם יתנהגו בעתיד. יבוא פקיד של האוצר או מישהו אחר ויגיד שלא לזה התכוונו. ואז מי בן הערובה? בני הערובה הם בני ה-50 שיצאו לפני חודש. 

ראובן כראדי:

אתה צודק, אבל לגבי אותם אנשים שעוברים, אנחנו מעבירים 50% והמדינה מעבירה 50%. 450 מיליון זה עלות על האוצר. 

יעקב ליצמן:

תודה. מי בעד פניה 539?

הצבעה

בעד - פה אחד

נגד - אין

אושר

היו"ר יעקב ליצמן:


תודה, אושר פה אחד. אנחנו עוברים לפניה 485-486, תשתיות לאומיות. אין רפרנט, אנחנו ממשיכים הלאה. 

פניה 504, של משרד ה רווחה - אין רפרנט, וגם אתמול לא היה רפרנט. פניה 510-511.

יולי תמיר:
זה סעיף מאוד מוזר, לוקחים מההשכלה הגבוהה ומעבירים לרזרבות. מישהו מוכן להסביר את זה?

היו"ר יעקב ליצמן:

אני שמח שאת מעלה את זה, אני נענה לבקשתך ודוחה את זה לשבוע הבא. אנחנו עוברים לפניה 514-515, 250 מיליון שקלים מענקי איזון. האם קיבלנו רשימות?

נסים דהן:



אדוני, אני מצטער אבל אנחנו לא יכולים לדון בזה. עוד לא נפתרה הבעיה של המועצות הדתיות. הבטחנו שלא נעביר.

איוב קרא:

לא רק זה, גם לא קיבלנו רשימה לאן הכסף הזה הולך.

נסים דהן:


הבעיה במועצות הדתיות, במכבי אש וב"ביקור חולים" עוד לא נפתרה. אז שיחכו קצת.

יעקב ליצמן:

256 מיליון שקלים, קודם כל נשמע הסבר לגבי הכסף. אני רוצה לדעת מה הקריטריונים של משרדי הממשלה כשמקדימים מימון, למי כן, למי לא, לאיזה ענף שקורס כן מקדימים. האם מישהו יושב במקרה על השיבר כן מקבל ומישהו שלא יושב על שיבר מסוים לא מקבל? את זה נשמע מהאוצר.

רשף חן:

נדמה לי שמענקי איזון זה טייס אוטומטי, יש טבלה.

יעקב ליצמן:

 במפורש לא. מקדימים מימון כי יודעים שאין תקציב, יודעים יצטרכו לחכות עד יוני שנה הבאה לתקציב, כי זה רק 1 חלקי 12, אז בונים כבר עכשיו. מחלקים את זה עכשיו על חשבון ינואר-פברואר.

אודי בן דרור:

מה שנאמר כאן נכון. מדובר בהקדמת מימון מתוך רצון לסייע לרשויות המקומיות.

יעקב ליצמן:

אז שאלתי למי כן ולמי לא.

אודי בן דרור:

את זה קשה לי להסביר, אני יכול להתייחס לפניה עצמה. צריך לשאול את משרד הפנים. אנחנו, משרד האוצר, לא מקצים את מענקי האיזון.

נסים דהן:


 מה עם המועצות הדתיות? הבטחנו שאנחנו לא מתקדמים.

יעקב ליצמן:

 אמרתי שלא אעביר לרשויות מסוימות, אני לא הולך להעניש את כולן. יש לנו רשימה.

איוב קרא:

 אנחנו רוצים לדעת לאיזה רשויות זה הולך.

חיים אורון:

אדוני היושב ראש, אני לא רוצה לדעת לאיזה רשויות זה הולך, אלא אם כן מישהו יגיד שהוא יודע שדפקו רשות מסוימת אחת, שראש המועצה שלה הוא מ"קדימה" לעומת ראש מועצה אחר שהוא ממרצ. עד שאני לא יודע את זה אני לא רוצה להתערב בחלוקה. 

יש מועצות אזוריות שהן בעלות מענק. מה זה אומר לא להעביר את הכסף? אנחנו יודעים שהאוצר, בשיתוף עם שר הפנים, עשה בקיצוצי התקציב מעשה שהוא קטסטרופה מבחינת השלטון המקומי. מה המשמעות של האמירה של האוצר שהוא נותן 250 מיליון? עכשיו הוא אומר שזה על חשבון השנה הבאה, אבל הוא לא יודע איזה תקציב יש בשנה הבאה, איזה חשבונות יש בשנה הבאה, לפי דעתי נוסיף בשנה הבאה הרבה וכולם יודעים את זה, אבל הטריק הוא להגיד "בשנה הבאה". אני בעד להוסיף לרשויות המקומיות הכי חלשות, שעומדות פה בתור. זה יתגלגל גם למכבי האש. 

אמר אוסקר שאם יש מועצה שמגיע לה כסף מהממשלה, והיא חייבת לאיגוד כיבוי אש או מועצות דתיות הוא ידאג שהכסף יעבור לשם. הוא צריך לעשות איזה שימוע, זה לא פשוט, אבל הוא יעביר את זה. אם אין לו את זה, אין לו מה להעביר.

נסים דהן:


הוא אמר עוד דבר, שמבחינה חוקית לא יכול לעשות את זה כל כך מהר. 

חיים אורון:


יש שימוע.

נסים דהן:



במילים אחרות, זה בעוד שנתיים.

איוב קרא:

 מה הבעיה לתת? כמו שעשה שר השיכון. מה הסיפור הזה, פתאום לעשות רשימה? תוך שעה הוא יכול לעשות את זה. 

יעקב ליצמן:

 אי אפשר לעשות את זה כי זה כסף שלא היה בתקציב. הכסף של שר השיכון היה בתקציב. את הכסף הזה הוא מקדים מ-2006 ל-2005, זה אחרת. 

איוב קרא:

 אז שיגיד למי הוא רוצה לחלק.

היו"ר יעקב ליצמן:

בסדר, את זה אני מבקש. חבר-הכנסת בנלולו, בבקשה.

דניאל בנלולו:

 אני חושב שלא כדאי לעצור העברות תקציביות לרשויות בכלל, אם זה לכיבוי אש, אם זה למועצות דתיות. אנחנו נמצאים בסוף שנה ויש מספיק בעיות, זאת גם תקופת בחירות, אנחנו רואים בכניסה לכנסת מאהלים. אדוני היושב ראש, לדעתי נאשר את ההעברה הזאת, ואפשר לקבל אחר כך את הרשימה ממשרד הפנים למי הוא מעביר.

נסים דהן:


מה עם המועצות הדתיות? מה עם כיבוי אש?

היו"ר יעקב ליצמן:


תודה. חבר-הכנסת חן, בבקשה. 

רשף חן:

אדוני היושב ראש, זאת חוכמה קטנה מאוד שכשהרשויות המקומיות לא מצליחות לשלם את המשכורות אז כולנו צועקים ואומרים שזה לא בסדר, אבל כשצריך לשלם את מענקי האיזון האלה, שנועדו בדיוק לפתור את בעייתן של אותן רשויות, שההכנסות שלהן לא מספיקות לעמוד בנטל שהוטל עליהן - - - 

יעקב ליצמן:

אני חייב לתקן, אדוני, היות שלא היית בדיונים קודמים. אנחנו מנהלים בוועדה כבר חודש ימים דיונים על משכורות שלא שולמו לעובדי המועצות הדתיות, לכבאים ולכל מיני גופים שהעיריות לא מעבירות להם את הכסף. אם אני יודע, ואעשה את הברור היום, שעם הכסף הזה משלמים לכל הכבאים ולעובדי המועצות הדתיות, אני אומר לך מיד שאני מעביר, אין בעיה. זאת לא בעיה שאני מעכב את זה עכשיו בגלל שאני רוצה רשימות או בגלל פוליטיקה, זה לא הנושא. רגע הנושא הוא זה שדרשנו מהם להעביר כסף, והם אמרו שאין. עכשיו יש ומעבירים. אם אני יודע שהם מעבירים לכבאים אני מעביר את זה, בלי נדר. 

נסים דהן:



אני מבקש התייעצות סיעתית.

היו"ר יעקב ליצמן:


קיבלת.

רשף חן:

אני חושב שבאמת צריך לשלם לכבאים ולעובדי המועצות הדתיות, אבל לא רואה את ההבדל הגדול ביניהם לבין קבלן הניקיון למשל, שצריך לשלם לו, לזה שסלל את הכביש וצריך לשלם לו. אלה עובדים ואלה עובדים, וצריך לשלם להם בדיוק באותה מידה.

נסים דהן:


אתה צודק ב-100%, אבל בינתיים משלמים רק לקבלן ולא לעובדי המועצות הדתיות.

יעקב ליצמן:

חבר הכנסת חן, אל תתווכח עם חבר-הכנסת דהן, כי זה היה בדיונים כאן. העובדה היא שבמשכורת השוטפת של עובדי הרשויות יש פחות בעיה, ולכיבוי אש ולמועצות הדתיות חודשים ארוכים לא שילמו. לכן התערבנו, אחרת הייתי מתערב בזה?

רשף חן:

אדוני היושב ראש, כל אחד קרוב לאיפה שכואב לו. 

היו"ר יעקב ליצמן:

כבאים כואב לי בדיוק כמו המועצות הדתיות, אם זאת הכוונה שלך.

רשף חן:

גם לי, אבל הייתי מצפה שגם אנשים שעובדים, לאו דווקא עובדי המועצות הדתיות, יקבלו את שכרם.

נסים דהן:


 הם מקבלים שוטף. 

יעקב ליצמן:

אין עיכובים היום. חבר-הכנסת רשף חן,  אני אתך, שיביאו לי רשות אחת שלא שילמו שם משכורת, עד כמה שידוע לי לכולם שילמו.

רשף חן:


אני לא מדבר רק על המשכורת. יש להם חובות בעשרות מיליוני שקלים, לאו דווקא לעובדים שלהם. לא צריך לשלם את זה?

היו"ר יעקב ליצמן:


בהחלט כן, אבל אני שואל אותך, מי קודם?

נסים דהן:


 סדרי העדיפויות הן שמי שלא קיבל עשרה חודשים, יקבל קודם, ומי שמחכה חודש יחכה עוד חודש.

יולי תמיר:

 אנשים עובדים, לא מגיעה להם משכורת?

רשף חן:

לא אמרתי, אבל אני שומע שדואגים רק לכבאים ולמועצות הדתיות.

דניאל בנלולו:
אתה אורח אצלנו ואתה לא שומע את כל הדיונים, אז אל תגיד שאנחנו דואגים רק להם.

יעקב ליצמן:

 אלה היו כאן, וגם הפנסיונרים של "ביקור חולים". אני עובר לסעיף הבא. מה ששינוי עשתה בשנה האחרונה בשחיתות, אף מפלגה לא עושה ב-50 שנה.

משולם נהרי:

 אף אחד לא יכול לקחת מהם את הכתר של השחיתות.

רשף חן:

זה שאתה מאשים מישהו בשחיתות, זאת המחמאה הגדולה ביותר שאפשר לקבל. 

יעקב ליצמן:

 העבירו מיליון וחצי שקלים לשחמט, האם לא חשוב יותר להעביר שליש מזה לאלצהיימר, לשכר דירה?

יולי תמיר:

 אתה לא יודע מה קורה, כי אתה לא בא לפה אף פעם. 

רשף חן:


אני רואה מה קורה. 

נסים דהן:


ביקשתי התייעצות סיעתית.

יעקב ליצמן:

שמעתי, וקיבלת עד מחר בבוקר. תודה רבה, אנחנו עוברים לסעיף הבא. 

פניה מספר 485-486

אסף רגב:

הפנייה הזאת נועדה להעביר סכום של 390 מיליון שקלים מסעיף הרזרבה הכללית לסעיף הוצאות פיתוח אחרות, על מנת לסייע לחברת תע"ש במשבר התזרימי הקשה שאליו היא נקלעה. זה כדי לשלם משכורות לעובדים.

דניאל בנלולו:

 אשמח מאוד שישלמו משכורות, אבל לשלם גם לספקים. 

אסף רגב:

יש גם כסף לספקים.

סמדר אלחנני:

יש לי מדף שלם בספריה שמוקדש לתוכניות הבראה והבטחות של תע"ש. זה סכום ניכר, כל מה שחבר הכנסת ליצמן מדבר עליו הוא אפס קצהו של הסכום שאתה מדבר עליו עכשיו. אני חושבת שלמען השקיפות, האחריות התקציבית, צריך היה ללוות בקשה כזאת עם פירוט של ההבטחות. היו הבטחות מצד תע"ש, היו הבטחות מצד האוצר והיו סכומים. אני כבר לא יכולה לחבר את כל הסכומים שניתנו לתע"ש, אז אני חושבת שצריך היה ללוות את זה במסמך מתמשך.

יעקב ליצמן:

 אני חושב שצריך להשאיר עבודה גם למבקר המדינה.

סמדר אלחנני:

זה לא שייך למבקר המדינה, זה שייך לוועדת הכספים, כמה כסף הוציאו על תע"ש. 

היו"ר יעקב ליצמן:

אם את רוצה, אבקש שייתן לכם פירוט. 

סמדר אלחנני:

אני מבקשת שהאוצר ילווה בקשה כזאת לסכום ניכר עם תיאור סכימטי של סך כל הכסף שהלך לשם.

חיים אורון:

המנגנון שמשתמשים בו הוא הלוואה. לא מעבירים כסף, אלא נותנים הלוואה לתע"ש. לא הייתי שואל מה לוח הסילוקים של ההלוואה הזאת ומה הביטחונות שיש למדינה שהיא תוחזר, כי אני יודע את התשובה בערך.

אסף רגב:

יש פרויקט גדול, שאמורים לקבל ממנו תקבולים. זה פרויקט אסטרטגי של החברה, שהתקבולים ממנו אמורים לשמש להחזר ההלוואות.

חיים אורון:

זאת אומרת שההלוואה הזאת עומדת כנגד דבר מסוים? למה אתם לא אומרים לנו את זה? זה אחרת מכל הנאומים שנאמו פה, כי זה לא סתם ממלא את התזרים של תע"ש, אלא זה מימון שלא יכולים לקבל מהבנקים בגלל מצבם והמדינה אומרת שהיא מממנת אותם, ותזרים המזומנים מהפרויקט הזה יהיה החזר ההלוואה. זה המודל?

אסף רגב:

זה לא בדיוק ככה, כי עברה לפני חודשים החלטה של ועדת השרים להפריט את תע"ש. בינתיים מתנהל משא ומתן עם ההסתדרות ועם נציגי העובדים כדי להגיעה להסכם פרישה מוקדמת לפני ההפרטה של החברה. עד להגעה להסכם עם ההסתדרות, שאני מקווה שנגיע אליו בזמן הקרוב, יש צורך להזרים משכורות, כי החברה בינתיים לא מסוגלת לשלם משכורות.

נסים דהן:


 חלק גדול מההעברה הוא מתמיכה במחירי מים.

חיים אורון:

זה עודפים. תסתכל בשנה הבאה, יש שם הרבה רזרבות בשביל דברים כאלה.

היו"ר יעקב ליצמן:


מי בעד פניה 485-486?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 485-486 אושרה. 

פנייה מס' 504

היו"ר יעקב ליצמן:


אנחנו חוזרים לפניה 504, משרד הרווחה. למה אתם לא מגיעים בזמן?

עדי ויינברג:

הפיניה הזאת נועדה להעביר עודפים מהשתתפות משרדים אחרים במשרד.

היו"ר יעקב ליצמן:


תודה. מי בעד פניה 504?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 504 אושרה. פניה 523, בבקשה. 

חיים אורון:


מה עם פניה 510, 511?

נסים דהן:



דחינו את זה. 

היו"ר יעקב ליצמן:


אנחנו בפניה 523, נא להסביר.

פנייה מס' 523

מאיר בינג:

מדובר בשינויים פנימיים בתקציב משרד החוץ, שעיקרן התאמות של תקציב השכר ותגבור תקציב השליחויות לחו"ל.

יעקב ליצמן:

תודה. מי בעד פניה 523?

הצבעה

בעד – פה אחד

נגד – אין

אושר

היו"ר יעקב ליצמן:

תודה, פניה 523 אושרה. 

פנייה מס' 526-528

יצחק כהן:

אין תמיכות?

היו"ר יעקב ליצמן:


אני לא רוצה לדפוק את בתי המשפט. 

משולם נהרי:

 סעיף 2 בפניה 526 עד 528 הוא תגבור תקצוב הייעוץ המשפטי. 

היו"ר יעקב ליצמן:

אעביר את הפניה הזאת, ואדבר עם מנכ"ל המשרד ואעלה את טענות החברים בוועדה. מי בעד פניה 526 עד 528?

הצבעה

בעד – פה אחד

נגד – אין

אושר

היו"ר יעקב ליצמן:

תודה, פניה 526 עד 528 אושרה.

משולם נהרי:

אני מבקש רוויזיה.

יעקב ליצמן:

בסדר, מחר נצביע על הרוויזיה. אנחנו עוברים לפנייה 534 של משרד התקשורת - אין רפרנט. פנייה 537 של משרד החקלאות, החטיבה להתיישבות. 

פנייה מס' 537

אסף מאיר:

מדובר בהעברה של מיליון שקלים לחטיבה להתיישבות למתן סיוע למלווים שהחטיבה מעסיקה ללווי כלכלי וחברתי של ישובים לפי קריטריונים שוויוניים.

היו"ר יעקב ליצמן:

למה אתה מוריד את זה מהחטיבה התורנית?

אסף מאיר:

כל היישובים שהתנועות המיישבות מלוות אותם יגישו בקשה לקבל תמיכה.

היו"ר יעקב ליצמן:


אבל למה אתה מוריד את זה מהחטיבה התורנית דווקא?

אסף מאיר:

זאת עתודת התייקרויות של החטיבה. זאת לא חטיבה תורנית.

יצחק כהן:

 כתוב "תורנית".

היו"ר יעקב ליצמן:


כל הכוח שלך בכנסת הוא שאתה מקריא מה כתוב. אז הנה, גם אני קראתי. 

אסף מאיר:

כתוב באמת "חטיבה תורנית", אני לא יודע למה. הבעיה כנראה היסטורית. 

יעקב ליצמן:

מי בעד פניה 537? 

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 537 אושרה. אנחנו עוברים לפניה 538 של משרד התחבורה, נמל יפו.

פנייה מס' 538

יפתח ברמן:

תקצוב של 1.6 מיליון שקלים לטובת עבודות חפירה של נתיב הכניסה לנמל. העבודות נדרשות מסיבות בטיחותיות.

היו"ר יעקב ליצמן:

מי בעד פניה 538?

הצבעה

בעד – פה אחד

נגד – אין

אושר

היו"ר יעקב ליצמן:

תודה, פניה 538 אושרה. אנחנו עוברים לפניה 540, הכשרת מורי דרך. 

פנייה מס' 540

אשר ואנונו:

מדובר בקורס הכשרת מורי דרך מפוני חבל עזה.

היו"ר יעקב ליצמן:


מי בעד פניה 540?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 540 אושרה. אנחנו עוברים לפניה מספר 541-542 של משרד הפנים.

פנייה מס' 541-542

יפתח ברמן:

אלה שינויים בתקציב מינהל התכנון, שעיקרן הגדלת תקציב המיועד לפרויקט של מיכון מבנה אחיד לתוכניות מתאר המוגשות למוסדות התכנון בסך של כחמישה מיליון שקלים.

היו"ר יעקב ליצמן:

מי בעד פניה 541-542?

הצבעה

בעד – פה אחד

נגד – אין

אושר

היו"ר יעקב ליצמן:

תודה, פניה 541-542 אושרה.

חיים אורון:

אני חוזר על שאלה שאני שואל אלף פעמים: למה זה לא בתקציב? גילו את זה עכשיו?

יפתח ברמן:

הסיפור הזה מתגלגל כבר כשנתיים. אלה אפיונים שונים שלוקחים זמן.

סמדר אלחנני:


חבר-הכנסת ליצמן, זאת לא תשובה. 

יעקב ליצמן:

תודה. 

פנייה מס' 543

היו"ר יעקב ליצמן:


פנייה 543 למינהל מקרקעי ישראל . 

יפתח ברמן:

מדובר על שינויים בתקציב מנהל מקרקעי ישראל, שעיקרם ביצוע התאמת התקציב לביצוע הצפוי. השינויים העיקריים זה הגדלת הרשאה להתחייב לפיתוח שכונות חדשות ביישובי הבדואים בנגב ב-16 מיליון שקלים, הגדלת תקציב המיועד לפדיון זכויות בקרקע חקלאית.

נסים דהן:


 פדיון זכויות של מי? כלל האוכלוסייה או שמדובר על הבדואים? זאת הפזורה?

יפתח ברמן:

לא, קרקע חקלאית היא ברשות אגודות חקלאיות, מדובר על כלל המדינה.

חיים אורון:

מה זה ה-63 מיליון?

יפתח ברמן:
63 מיליון שקלים זה התאמה להיקף ההנחות בקרקע שהמינהל צפוי לתת השנה. המינהל נותן הנחות בקרקע באזורי עדיפות לאומית לפי החלטות מועצת מקרקעי ישראל. אמדן ההנחות הצפוי לשנת 2005 מחייב הגדלה של תקציב.

בנימין אלון:

למה?

נסים דהן:


 כי לא נכנס כסף. 

יפתח ברמן:
הצורה שבה זה נרשם בתקציב המדינה היא שבהכנסות המינהל נרשמות מלוא התמורות שאמורות היו להתקבל מהקרקע לפי הערכת שמאי.

נסים דהן:


עושים הערכת שמאי, תוריד את ההערכה ב-63 מיליון, כי זה המחיר האמיתי. ברגע שאתה לא מצליח למכור בהערכת שמאי אז המחיר החדש הוא המחיר האמיתי. למה אתה צריך לתת הנחה? אין מחיר אחר. 

בנימין אלון:


אין שמאות של קרקעות המדינה בתקציב של המדינה. אתה לא יודע כמה כל קרקעות המדינה עולות בספר התקציב.

חיים אורון:

יש סעיף. זה מופיע בהנחות קרקע לתעסוקה, לתעשייה. זאת העברה מאזור חקלאי לתעשייה. 

יפתח ברמן:

אנחנו מגדילים את ההנחות שנותנים בקרקע שמוקצית לצורכי תעסוקה.

נסים דהן:


 אבל זאת לא הוצאה, זאת מניעת הכנסה.

היו"ר יעקב ליצמן:


תודה. מי בעד פניה 543?

הצבעה

בעד – פה אחד

נגד – אין

אושר

היו"ר יעקב ליצמן:


תודה פניה 543 אושרה. 

פנייה מס' 544

היו"ר יעקב ליצמן:


אנחנו עוברים לפניה מספר 544 לבטיחות בדרכים, תקציב המשטרה - אין רפרנט. אם כך אנחנו עוברים לפניה הבאה, 546-547.

דניאל בנלולו:

אדוני היושב ראש, אנחנו יודעים בדיוק מה הבעיה עם תאונות הדרכים והבטיחות בדרכים. אני מבקש להעביר את הבקשה הזאת. 

היו"ר יעקב ליצמן:


בסדר, היות שמדובר בבטיחות לא אלך לפי הפרוצדורה. מי בעד פניה 544?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 544 אושרה. אנחנו עוברים לפניה 546-547, זאת הפניה של שינוי. 

משולם נהרי:

זה רק חלק מההסכם. איפה כל ההסכם?

יעקב ליצמן:

 מי נציג משרד האוצר שאמור להציג את הפניה?

קריאה:

 
הוא במילואים.

היו"ר יעקב ליצמן:


אז איפה רביב? איפה קובי הבר?

איוב קרא:

 הרב ליצמן, יש קונצנזוס על זה, ולכן אתה יכול להעביר את זה גם בלי הרפרנט.

משולם נהרי:

איפה עקרון השוויון. אני רוצה שעורך-דין דה הרטוך יבדוק את עקרון השוויון, ורק אחר כך נקיים דיון בנושא.

אהוד רצאבי:

 אתה רוצה לעשות פוליטיקה או שאתה רוצה לעשות דברים ענייניים?

יעקב ליצמן:

משרד האוצר ביקש להוריד את זה מסדר היום. תודה רבה.

חיים אורון:


זה לבית התפוצות.

משולם נהרי:

 אז למה זה לא כתוב?

משה גפני:

 אדוני, אם הפניה מגיעה באיזשהו שלב על פי בקשת האוצר, היות שכתוב שזה על פי הסכם קואליציוני, אני מבקש להזמין לכאן את עורך-דין אמנון דה הרטוך, כיוון שהוא מעכב כספים של הסכמים קואליציוניים של סיעה אחרת בטענה שהוא רוצה לבדוק את הקריטריונים. יש צדק בדבריו אם הממשלה הייתה מחליטה לתקצב את זה, אבל מכיוון שזה על פי הסכם קואליציוני, אפילו אם יש מטרות ראויות היות ואנחנו נמצאים במדינה שוויונית צריך שדינה של מפלגה אחת יהיה כמו דינה של מפלגה אחרת.

יעקב ליצמן:

 אז גם לבקשה שלך אני נענה, ולכן אמרתי שהיום לא נצביע. חבר-הכנסת אורון, בבקשה.

חיים אורון:

כל הסעיפים האלה נולדו בחטא כפול. החטא הראשון, שאלה שבהתחלה תמכו בתקציב קטן דפקו את תקציב התרבות. אני מתכוון לשינוי, אני לא מתפלא על ביבי נתניהו, אבל שינוי תמכו בתקציב הזה. אחר כך הם יצאו מהממשלה, ובשביל לטהר כמה שרצים על פי שיקול דעתם,  הם לקחו 700 מיליון, וזה לא יישכח לעולם כי בזה הם טיהרו את השרצים של כל המפלגות כל הזמן. הזובור שאתם חוטפים פה כל פעם – הוא לא מגיע לך באופן אישי, אני יודע – הוא מוצדק לחלוטין, הרווחתם אותו ביושר. 

כמו שעשיתם לאורך כל הקדנציה הזאת, עולה טומי לפיד לדוכן ואומר: כשאני מעביר כסף זה נקי, כשהם מעבירים זה מלוכלך. זה מלוכלך ושלכם מלוכלך. הדרך היא אותה דרך, ושניכם טבלתם בתוך שלולית בשביל להשיג כספים, חלקם למרות ראויות. בית התפוצות הוא מטרה ראויה, וכשיבוא לכאן סעיף לעזור לבית התפוצות אני אצביע בעד. 

אהוד רצאבי:

 אז מה הבעיה עם המיליון וחצי? זה הולך לבית התפוצות לא לשום מקום אחר.

משולם נהרי:

 יכול להיות שאתה צודק, אבל מותר לנו לבקש שייבדק עקרון השוויון? אתם ביקשתם את זה. אתם לא יכולים אצל אחרים לבקש ושאנחנו לא נבקש.

היו"ר יעקב ליצמן:

חבר-הכנסת נהרי, הבוחר יחליט. 

חיים אורון:

הבעיה שלי בבקשה הזאת היא הסעיף האחרון: "על פי הסכם קואליציוני עם שינוי". לא יכול להיות שבהעברות תקציביות יופיעו סעיפים כאלה. פה השחיתות.

דניאל בנלולו:

 אדוני היושב ראש, אני מבקש לאשר את ההעברה הזאת. נאשר אותה, והיועץ המשפטי יעצור אותה אם ירצה. 

היו"ר יעקב ליצמן:


אני מוכן לעזור לבית התפוצות על אף שזה שינוי, אבל אני רוצה שהרפרנט יבוא להסביר את זה, שיגיד לי בדיוק מה עשו עם ה-700 מיליון שקלים.

דניאל בנלולו:

 הסבירו כבר אתמול.

היו"ר יעקב ליצמן:


לא, גם אתמול לא היה רפרנט.

דניאל בנלולו:

 אני מבקש להעלות את זה להצבעה.

נסים דהן:


 ביקשתי התייעצות סיעתית.

יעקב ליצמן:

 קיבלתי, אני לא מצביע על זה היום.

משה גפני:

חבר-הכנסת בנלולו, אתה יודע שאת כל ה-150 מיליון שלנו מעכבים? לשינוי הם מעבירים כל הזמן. את מישהו מעניין שילדים לא מקבלים חינוך?

פנייה מס' 550-551

יעקב ליצמן:

אנחנו עוברים לפניה מספר 550 –551, שיפוץ דירות במצפה רמון. מי בעד? מי נגד?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 550-551 אושרה. 

פנייה מס' 552-554

היו"ר יעקב ליצמן:


אנחנו עוברים לפניה מספר 552-554 של משרד התיירות, שיקום עכו.

אשר ואנונו:


מדובר בהשלמת הכנסת לתקציב פיתוח. מאחר שזה מתוקצב בסעיף רגיל לא ניתן היה לשלם. 

היו"ר יעקב ליצמן:


מי בעד פניה 552, 554?

הצבעה

בעד – פה אחד

נגד – אין

אושר

היו"ר יעקב ליצמן:

תודה, פניה 552, 554 אושרה. 

פנייה מס' 553

היו"ר יעקב ליצמן:


אנחנו עוברים לפניה 553 של משרד התמ"ת.

בתיה פודרביטל:


הפניה נועדה להעביר מיליון שקלים להקמת מינהלה לתוכנית העברת מפעלים.

היו"ר יעקב ליצמן:


תודה. מי בעד פניה 553?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 553 אושרה. 

פנייה מס' 557, 558

היו"ר יעקב ליצמן:


אנחנו עוברים לפניה 557, 558 של הסנגוריה. 

מאיר בינג:


הבקשה נועדה לתגבר את תקציב הסנגוריה הציבורית והסיוע המשפטי ב-23 מיליון שקלים. כמו כן, תגבור תקציב השכר של הייעוץ המשפטי בארבעה מיליון שקלים. זה לעורכי הדין שמועסקים על ידי הסנגוריה והסיוע המשפטי.

היו"ר יעקב ליצמן:


מה זה בית הדין הרבני שמופיע כאן?

מאיר בינג:

תוספת שכר. 

היו"ר יעקב ליצמן:


מי בעד פניה 557, 558?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה מספר 557, 558 אושרה. 

פנייה מס' 564, 565

היו"ר יעקב ליצמן:


אנחנו עוברים לפניה מספר 564, 565.

גיא אבן:


הפניה הזאת נועדה לבצע שינויים פנימיים ותגבור תקציב משרד האוצר. 

היו"ר יעקב ליצמן:


מי בעד פניה 564, 565?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה מספר 564, 565 אושרה. 

פנייה מס' 566

היו"ר יעקב ליצמן:


אנחנו עוברים לפניה מספר 566, חוק הגליל.

אסף מאיר:

הפניה הזאת נועדה להעביר ארבעה מיליון שקלים לתקציב חוק הגליל. 

חיים אורון:


זה הלולים.

היו"ר יעקב ליצמן:


מי בעד פניה 566?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה מספר 566 אושרה. 

פנייה מס' 567

היו"ר יעקב ליצמן:


אנחנו עוברים לפניה מספר 567.

מאיר בינג:
מדובר על הגדלת ההכנסות הצפויות ממכירת נכסים בעשרה מיליון שקלים, בהתאם לביצוע הצפוי השנה. 

היו"ר יעקב ליצמן:

זה התשלום האחרון?

מאיר בינג:
זה אמור להיות התשלום האחרון.

היו"ר יעקב ליצמן:

מי בעד פניה 567?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה מספר 567 אושרה. 

פנייה מס' 568

היו"ר יעקב ליצמן:


אנחנו עוברים לפניה מספר 568, מענק הבירה.

אודי בן דרור: 

מדובר בהקדמת מימון של 40 מיליון שקלים שלא מתוקצבים בבסיס התקציב לשנה הבאה.

היו"ר יעקב ליצמן:

תודה. מי בעד פניה 568?

הצבעה

בעד – פה אחד

נגד – אין

אושר

היו"ר יעקב ליצמן:

תודה, פניה 568 אושרה.  

פנייה מס' 571

היו"ר יעקב ליצמן:


אנחנו עוברים לפניה 571, ביוב, מים.

עדי ויינברג:


הפניה נועדה להעביר הרשאה להתחייב בסך 800 אלפי שקלים עבור רשות ניקוז גליל מערבי, 86 אלפי שקלים עבור רשות ניקוז בשור שקמה - - - 

היו"ר יעקב ליצמן:


מי בעד פניה 571?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 571 אושרה. 

פנייה מס' 572

היו"ר יעקב ליצמן:


אנחנו עוברים לפניה מספר 572.

עדי ויינברג:

הפניה נועדה להעביר 84 מיליון שקלים עבור תמיכות בחקלאים במסגרת הסכם המים, ו-55.222 מיליון לרכישת מי ים מותפלים. 

היו"ר יעקב ליצמן:


מי בעד פניה 572?

הצבעה

בעד – פה אחד

נגד – אין

אושר

היו"ר יעקב ליצמן:


תודה, פניה 572 אושרה. 

פנייה מס' 573

היו"ר יעקב ליצמן:


אנחנו עוברים לפניה 573, שב"ס.

ודים גודון:

מדובר בשינויים פנימיים במשרד לביטחון הפנים, שכוללים תגבור שירות בתי הסוהר בסך של 4.2 מיליון שקלים, העברות פנימיות בין תוכניות שכר שונות והגדלת סעיפי הכנסות.

היו"ר יעקב ליצמן:

מי בעד פניה 573?

הצבעה

בעד – פה אחד

נגד – אין

אושר

היו"ר יעקב ליצמן:

תודה, פניה 573 אושרה. 

פנייה מס' 559, 560, 561, 563

היו"ר יעקב ליצמן:


אנחנו חוזרים לפניה של רשות המסים, פניה מספר 559, 560, 561, 563.

מאיר בינג:

אלה שינויי סוף שנה במשרד האוצר ורשות המסים. השינוי המרכזי שיש פה זה הרשאה להתחייב אחרי תקצוב חלקי לשיפוץ הבניין בארצות הברית, בהתאם לכללים המחייבים שיפוץ פעם בחמש שנים. 

היו"ר יעקב ליצמן:

תודה. מי בעד פניה מספר 559, 560, 561, 563?

הצבעה

בעד – פה אחד

נגד – אין

אושר

היו"ר יעקב ליצמן:

תודה, פניה מספר 559, 560, 561,563 אושרה.  תודה רבה, הישיבה נעולה. 

הישיבה ננעלה בשעה 11:00.

